**Cyngor Bwrdeistref Sirol Castell-nedd Port Talbot**

**Cyngor ar Ddiheintio safleoedd bwyd: Plâu Cnofilod neu Blâu Pryfed**

Materion i'w hystyried:-

1. Peidiwch â masnachu nes bod y pla wedi'i drin;

2. Galwch fwydydd yr effeithiwyd arnynt yn ôl.

3. Gwaredwch fwydydd a phecynnau nad oeddent wedi'u hamddiffyn yn ddigonol - bydd y rhain yn cynnwys bwyd wedi'i gnoi ac unrhyw fwydydd agored neu fwydydd wedi'u storio y mae perygl eu bod wedi dod i gysylltiad â'r cnofilod/pryfed neu wedi cael eu halogi ganddynt.

4. Diogelwch bob pwynt mynediad rhag plâu cnofilod/pryfed.

5. Gwaredwch lochesau’r pla - y tu mewn i'r adeilad a'r tu allan iddo.

6. Ystyriwch pa mor ddifrifol yw’r pla ac ymateb y cyfryngau/y cyhoedd/y gyfraith.

7. Ewch ati i lanhau a diheintio.

8. Cysylltwch â chwmni rheoli plâu dibynadwy i gynnal arolwg a thrin y safle.

9. Ystyriwch a oes angen gwasanaeth adeiladwr neu beiriannydd cynnal a chadw.

Bwydydd

- bydd angen cael gwared ar gynhyrchion a deunyddiau wedi'u pecynnu a ddaeth i gysylltiad â’r cnofilod/pryfed - bydd hyn yn cynnwys bwydydd agored, unrhyw fwydydd/becynnau a oedd yn agored i risg o gysylltiad â chnofilod/phryfed (a'r afiechydon maen nhw'n eu cludo, gan gynnwys leptosbirosis a salmonela).

- Os oes perygl bod arwynebau allanol tuniau bwyd neu becynnau bwyd wedi dod i gysylltiad â chnofilod, bydd angen ystyried cael gwared â'r rhain yn yr un ffordd (Ni fydd angen cael gwared â bwydydd mewn rhewgelloedd o reidrwydd).

- Dylai bwydydd a oedd/sydd wedi’u cynhyrchu pan ddechreuodd y broblem cnofilod/pryfed, gael eu galw'n ôl a'u gwaredu.

Safleoedd, arwynebau gwaith a chyfarpar.

- Ewch ati i ddiogelu bob pwynt mynediad rhag plâu - yn benodol, gwiriwch y canlynol: tyllau o amgylch pibellau gwastraff, dwythellau gwasanaethau a phibellau awyru; delltau carthffosydd a phibellau draenio; drysau a fframiau drysau; nenfydau ffug a lloriau crog; sgriniau ffenestri; gylïau draenio a pheipiau dŵr; croglofftydd a bondoeau; waliau ceudod ac ystafelloedd cyfagos. Y tu allan i'r adeilad, dylid gwirio gwaith pwyntio'r brics a'r caeadau carthffos. Dylid llenwi unrhyw dyllau neu bwyntiau mynediad â deunydd cadarn, fel sment neu ddelltau metel (Weithiau, gellir eu hatgyweirio dros dro gan ddefnyddio cyfuniad o rwyll fetel ac ewyn ymledol neu fastig).

- Gwaredwch yr holl lanast a hen dystiolaeth o faw cnofilod neu wastraff pryfed. Gofalwch fod yr holl sbwriel a llochesau'r pla cael eu symud o'r safle a bod unrhyw brysgwydd neu goed/lwyni'n cael eu torri'n ôl.

- Diheintiwch bob arwyneb gwaith, offer bwyta, llestri, cyfarpar gweithio, offer coginio, ac ati gan ddefnyddio Diheintydd Cymeradwy (sy'n cydymffurfio â Safon Brydeinig EN 1276:1997 neu Safon Brydeinig 13697:2001) wedi'i gymysgu i'r cryfder cywir a'i adael am yr amser cyswllt cywir. Gofalwch fod sebon golchi dwylo gwrth-facterol a chyfleusterau digonol ar gyfer golchi a sychu dwylo ar gael.

- Defnyddiwch wasanaethau cwmni Rheoli Plâu dibynadwy i gynnal arolwg a rhaglen trin a gwaredu - sydd fel arfer yn cynnwys amryw o ymweliadau yn ystod yr wythnos gyntaf ac ymweliadau dilynol rheolaidd - naill ai ar sail contract neu ar sail talu fesul ymweliad.

- Defnyddiwch unrhyw grefftwyr arbenigol eraill y gall fod eu hangen - fel trydanwyr; adeiladwyr; syrfewyr carthffosydd sy’n defnyddio camerâu teledu cylch cyfyng; peirianwyr diogelwch nwy; ac ati.

- Dŵr Cymru sy'n gyfrifol am y prif garthffosydd (ers 1af Hydref 2010). Fodd bynnag, mae'r busnes/landlord yn parhau’n gyfrifol am ddraeniau preifat.

Mae'n bosibl y bydd gofyn neilltuo amser staff ychwanegol i sicrhau bod y safle'n cael ei ddiheintio (bob dydd) cyn ailddechrau masnachu.

Dylid cynnal gwiriadau dyddiol er mwyn asesu a oes baw newydd neu arwyddion o gnofilod/bryfed. Fel rheol, bydd technegwyr Rheoli Plâu yn gwirio a gymerwyd unrhyw abwyd gwenwyn llygod neu bryfladdwr o'r gorsafoedd/ blychau abwyd.

Dylai safleoedd a fu ar gau am gyfnod estynedig gael eu hailwirio cyn ailddechrau masnachu (e.e. ar ôl penwythnosau neu egwyliau gwyliau ysgol, ac ati).

Lle gwelir bod y pla yn weithredol o hyd, gall y Cyngor (Adran Iechyd yr Amgylchedd) wneud cais i'r Llys Ynadon am Orchymyn Gwahardd Brys at Ddibenion Hylendid (HEPO) i gadw'r busnes ar gau yn ffurfiol, hyd nes y bydd y risg i iechyd wedi diflannu'n llwyr. Caiff camau cyfreithiol eraill, gan gynnwys camau erlyn am weithredu safle bwyd lle mae pla/gweithredu safle bwyd brwnt/afiach eu hystyried ar wahân - ynghyd ag unrhyw droseddau eraill sy'n ymwneud â hylendid bwyd sy’n dod i’r amlwg (gan gynnwys mynd ati cyn pryd i ailagor busnes bwyd sy'n destun gorchymyn cau).

Mae pwerau mynediad gan swyddogion y Cyngor i fynd i mewn i safleoedd busnes bwyd ar unrhyw adeg resymol er mwyn archwilio a gorfodi rheoliadau diogelwch bwyd. Mae dyletswydd barhaus ar weithredwyr busnesau bwyd i ddarparu cymorth a chydweithrediad rhesymol. Mae rhwystro swyddog yn drosedd. Gellir gofyn am gymorth yr heddlu. Pan gaiff gweithredwr busnes bwyd neu gynrychiolydd perthnasol arall ei alw i gyfweliad fel unigolyn yr amheuir ei fod wedi trefnu trosedd, trefnir cyfweliad ffurfiol ar dâp (yn unol â Deddf yr Heddlu a Thystiolaeth Droseddol 1984).